SUOMEN SIJOITUSRAHASTOYHDISTYS RY 		LAUSUNTO

Erityisasiantuntija 
Tuomo Antila
Oikeusministeriö

Oikeusministeriölle 

Holhoustoimilain uudistaminen, Edunvalvontavaltuutus. Holhouslainsäädännön tarkistamistyöryhmän mietintö 2004/13

Sijoittaminen sijoitusrahastodirektiivin mukaisten rahastojen rahasto- osuuksiin

Ehdotuksen mukaan holhoustoimesta annetun lain 34 §:n 13 momenttia tultaisiin täsmentämään. Mainitussa momentissa luetellaan ne sijoituskohteet, joihin edunvalvoja voi ilman holhousviranomaisen lupaa tehdä päämiehen puolesta sijoituksia. Lisäksi momentin alakohdassa e) annetaan valtioneuvostolle valtuutus sallia asetuksella ilman holhousviranomaisen lupaa sijoitukset myös muihin pykälässä mainittuihin sijoituskohteisiin rinnastuviin sijoituskohteisiin. 

Lakiesityksen liitteenä on valtioneuvoston asetusluonnos holhoustoimesta annetun asetuksen muuttamisesta (889/1999). Asetusluonnoksen 1 §:ssä todetaan, että ”sellaista lupaa ei myöskään tarvita hankittaessa osuuksia Suomessa rekisteröidyssä sijoitusrahastolain (48/1999) 2 §:n 9 kohdassa mainitun sijoitusrahastodirektiivin mukaisessa sijoitusrahastossa tai sellaisessa sijoitusrahastolain 128 §:n 1 momentissa tarkoitetussa sijoitusrahastossa, joka mainitun 128 §:n 2 momentin mukaan saa markkinoida osuuksiaan Suomessa.”  

Sijoitusrahastodirektiivin mukaisiin sijoitusrahastojen rahasto-osuuksiin sijoittaminen on turvallinen, yksinkertainen ja suosittu tapa edunvalvottavien varojen sijoittamiselle. Maistraatit joutuvat usein vastaamaan rahastoja koskeviin tiedusteluihin ja käytännössä on esiintynyt epätietoisuutta rahastojen sallittavuudesta sijoituskohteena. Hyvän lainsäädäntötavan mukaista olisi kirjoittaa nyt valtioneuvoston asetuksessa oleva rahastoja koskeva maininta myös suoraan holhoustoimesta annetun lain 34 §:n 13 momentin luetteloon. Tällöin kaikki olennainen informaatio olisi luettavissa itse lakitekstistä. 

Muilta osin yhdistys tukee Suomen Pankkiyhdistyksen lausunnossa esille tuotuja kantoja. 

Kunnioittavasti 

Hannu Hulkkonen 		09-6689 1715 
apulaisjohtaja 		hannu.hulkkonen@sijoitusrahastot.fi